फ्री हिट पर कैच हुए हेटमायर, बोल्ट ने पहले ओवर में लिए 2 विकेट; देखें मोमेंट्स
RR vs DC IPL 2023 Moments | Sanju Samson Catch Trent Boult, रॉयल्स के कप्तान संजू सैमसन ने बेहतरीन डाइविंग कैच पकड़ा। ट्रेंट बोल्ट ने एक ही ओवर में दिल्ली के 2 बैटर्स को पवेलियन भेजा और शिमरोन हेटमायर फ्री हिट पर कैच हुए।
इंडियन प्रीमियर लीग में शनिवार को 2 मुकाबले खेले गए। गुवाहाटी के बारसपारा क्रिकेट स्टेडियम में हुए पहले मैच में राजस्थान रॉयल्स ने दिल्ली कैपिटल्स को 57 रन से हराया। यह गुवाहाटी में सीजन का आखिरी मैच था। राजस्थान के ओपनर यशस्वी जायसवाल ने पहले ही ओवर में 5 चौके लगाए।
रॉयल्स के कप्तान संजू सैमसन ने बेहतरीन डाइविंग कैच पकड़ा। ट्रेंट बोल्ट ने एक ही ओवर में दिल्ली के 2 बैटर्स को पवेलियन भेजा और शिमरोन हेटमायर फ्री हिट पर कैच हुए। मैच के ऐसे ही टॉप मोमेंट्स इस खबर में हम जानेंगे। मैच रिपोर्ट पढ़ने के लिए यहां क्लिक करें...
1. जायसवाल के एक ओवर में 5 चौके 
टॉस हारकर पहले बैटिंग करने उतरी राजस्थान को ओपनर यशस्वी जायसवाल ने पहले ही ओवर में तेज शुरुआत दिलाई। उन्होंने खलील अहमद के ओवर में 6 गेंद पर 5 चौके लगाए। उनके साथ जोस बटलर ने अगले ओवर में एनरिक नॉर्त्या के ओवर में 3 चौके लगाए।
जायसवाल ने बटलर के साथ 51 बॉल पर 98 रन की पार्टनरशिप की। वह 31 बॉल में 60 रन बनाकर आउट हुए। वहीं जोस बटलर ने 51 बॉल पर 79 रन बनाए।
2. फ्री हिट पर कैच हुए हेटमायर
रॉयल्स के मिडिल ऑर्डर बैटर शिमरोन हेटमायर फ्री हिट पर कैच हो गए। पहली पारी के 17वें ओवर की पहली ही बॉल रोवमन पावेल ने नो-बॉल फेंकी। फ्री हिट बॉल पावेल ने फुल टॉस फेंकी। हेटमायर ने शॉट मारा, लेकिन बॉल लॉन्ग ऑन पर अक्षर पटेल के हाथों में चली गई। अक्षर ने कैच लिया और थ्रो फेंक दिया।
नियम के तहत बल्लेबाज फ्री हिट पर रन आउट के अलावा और किसी तरीके से आउट नहीं हो सकता है। लिहाजा हेटमायर ने पारी जारी रखी। उन्होंने इस बॉल के बाद 4 छक्कों और एक चौके से सजी पारी में 21 बॉल पर 39 रन बनाए। उनकी पारी के सहारे टीम ने 20 ओवर में 4 विकेट पर 199 रन बनाए।
3. संजू सैमसन का बेहतरीन फ्लाइंग कैच 
दूसरी पारी के पहले ही ओवर में रॉयल्स के कप्तान संजू सैमसन ने बेहतरीन फ्लाइंग कैच पकड़ा। पहले ही ओवर की तीसरी बॉल ट्रेंट बोल्ट ने फुलर लेंथ इन-स्विंगिंग फेंकी। पृथ्वी शॉ ड्राइव करने गए, लेकिन बॉल ने बैट का बाहरी किनारा लिया और विकेट के पीछे चली गई। जहां विकेटकीपर संजू सैमसन ने दाएं तरफ बेहतरीन डाइव लगाई और कैच पूरा कर लिया।
शॉ शून्य के स्कोर पर आउट हो गए और लगातार तीसरे मैच में अपनी टीम के लिए कुछ खास नहीं कर सके।
4. एक ही ओवर में बोल्ट ने दिए 2 झटके 
रॉयल्स के ट्रेंट बोल्ट ने दूसरी पारी के पहले ही ओवर में दिल्ली को 2 झटके दिए। पृथ्वी शॉ को कैच आउट कराने के बाद चौथी बॉल ही बॉल पर उन्होंने मनीष पांडे को LBW कर दिया। उन्होंने विकेट मैडन फेंका और पहले ही ओवर में कैपिटल्स पर दबाव बना दिया।
बोल्ट ने मिडिल ओवर्स में ललित यादव को भी बोल्ड किया। उन्होंने अपने 4 ओवर्स का स्पेल 29 रन देकर 3 विकेट के साथ खत्म किया।
5. गुवाहाटी को रॉयल्स ने कहा अलविदा 
राजस्थान रॉयल्स ने इस सीजन के शुरुआती 2 मैचों के लिए गुवाहाटी को अपना घरेलू ग्राउंड बनाया। पहले मैच में टीम को पंजाब किंग्स के खिलाफ 5 रन से हार मिली। लेकिन दूसरे मैच में टीम ने दिल्ली कैपिटल्स को 57 रन से हरा दिया। इस मैच के साथ ही गुवाहाटी में इस सीजन अब कोई और IPL मैच नहीं होंगे।
मैच खत्म होने के बाद राजस्थान टीम के प्लेयर्स ने फ्लैग लेकर पूरे ग्राउंड का चक्कर लगाया और दर्शकों को धन्यवाद दिया। राजस्थान रॉयल्स अब लीग में अपने 5 घरेलू मैच जयपुर के सवाई मानसिंह स्टेडियम में खेलेगी।
अब देखें मैच की कुछ और इंटरेस्टिंग फोटोज...
